[pic] | EUROOPA ÜHENDUSTE KOMISJON |

Brüssel 29.7.2009

KOM(2009) 420 lõplik

2007/0247 (COD)

KOMISJONI ARVAMUS

EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses järgmise ettepanekuga: Euroopa Parlamendi ja nõukogu direktiiv, millega muudetakse direktiivi 2002/21/EÜ elektrooniliste sidevõrkude ja -teenuste ühise reguleeriva raamistiku kohta, direktiivi 2002/19/EÜ elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta ning direktiivi 2002/20/EÜ elektrooniliste sidevõrkude ja -teenustega seotud lubade andmise kohta

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2007/0247 (COD)

KOMISJONI ARVAMUS

EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses järgmise ettepanekuga: Euroopa Parlamendi ja nõukogu direktiiv, millega muudetakse direktiivi 2002/21/EÜ elektrooniliste sidevõrkude ja -teenuste ühise reguleeriva raamistiku kohta, direktiivi 2002/19/EÜ elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta ning direktiivi 2002/20/EÜ elektrooniliste sidevõrkude ja -teenustega seotud lubade andmise kohta

1. TAUST

Menetlus

Komisjon võttis direktiivi (nn parema õigusloome direktiiv) ettepaneku KOM(2007) 697 – 2007/0247 (COD) vastu 13. novembril 2007 ja esitas selle 16. novembril 2007 Euroopa Parlamendile ja nõukogule vastuvõtmiseks EÜ asutamislepingu artiklis 251 sätestatud kaasotsustamismenetluse kohaselt.

Majandus- ja Sotsiaalkomitee esitas oma arvamuse 29. mail 2008. Regioonide Komitee võttis oma arvamuse vastu 19. juunil 2008.

6. novembril 2008 võttis komisjon vastavalt EÜ asutamislepingu artiklile 250 vastu muudetud ettepaneku,[1] mis sisaldab täielikult või osaliselt paljusid muudatusi, mis Euroopa Parlament tegi esimesel lugemisel 24. septembril 2008.

Nõukogu võttis kooskõlas EÜ asutamislepingu artikliga 251 vastu oma ühise seisukoha kõnealuse ettepaneku kohta 16. veebruaril 2009[2].

Komisjon võttis 17. veebruaril 2009 vastu nõukogu ühist seisukohta käsitleva teatise[3].

Euroopa Parlament võttis vastu oma seisukoha teisel lugemisel 6. mail 2009.

2. KOMISJONI ETTEPANEKU EESMÄRK

Komisjoni ettepaneku eesmärk on kohandada e-side reguleerivat raamistikku, eelkõige raamdirektiivi[4], loadirektiivi[5] ja juurdepääsu käsitlevat direktiivi,[6] et kõnealust raamistikku tõhustada, vähendada majandusliku reguleerimise rakendamiseks vajalikke haldusressursse ning lihtsustada ja tõhustada juurdepääsu raadiosagedustele.

3. KOMISJONI MÄRKUSED

3.1. Üldosa

Täiskogu istungil 6. mail 2009 võttis Euroopa Parlament nõukogu ühises seisukohas vastu mitu nõukoguga läbi räägitud muudatust eesmärgiga saavutada vastuvõtmine teisel lugemisel. Kõnealused muudatused hõlmavad peamiselt järgmist:

- seoses spektriga: teenuste ja tehnoloogia neutraalsuse (ehkki mitmete eranditega) abil suurema paindlikkuse saavutamist; piiratud juhtudel teenustele ainuõiguse kehtestamise võimalust; mitmeaastaste spektripoliitika kavade vastuvõtmist Euroopa Parlamendi ja nõukogu poolt komisjoni ettepaneku alusel, mille ettevalmistamisel abistab komisjoni raadiospektripoliitika rühm; pädevust kaubeldavate spektriõigustega sagedusribade ühtlustamiseks ning loobumist nõudest algatada olemasolevate õiguste piirangute läbivaatamise korral uus õiguste andmise menetlus;

- turu ex ante reguleerimise või vaidlusküsimuste lahendamise eest vastutavate reguleerivate asutuste sõltumatuse suurendamist;

- riikide reguleerivate asutuste otsuste peale esitatud kaebuste suhtes kohaldatavate nõuete edasist selgitamist;

- komisjoni õigust anda tihedas koostöös BERECiga soovitusi seoses riikide reguleerivate asutuste teatatud, ettevõtjate ex ante kohustuste kehtestamise, muutmise või tühistamisega seotud meetmete eelnõude tagasilükkamise ja/või muutmisega;

- tagamist, et riikide reguleerivad asutused võtavad meetmeid kodanike huvide toetamiseks, kaitstes lõppkasutajate põhiõigusi ja -vabadusi;

- komisjoni pädevust võtta täiendavaid ühtlustamismeetmeid soovituste või siduvate otsuste kujul, kui abinõude rakendamisel esineb jätkuvalt vastuolusid;

- riikide asutuste suuremaid õigusi elektrooniliste sidevõrkudega seotud seadmete või vara ühise kasutamise kohustuste kehtestamiseks;

- riikide reguleerivate asutuste põhimõtete ja eesmärkide selgitamist, eelkõige seoses stiimulite säilitamisega uude võrguinfrastruktuuri investeerimiseks, kaitstes samas konkurentsi;

- raamistiku tehnoloogilise neutraalsuse suurendamise sätete ajakohastamist ja uuendamist;

- uusi sätteid, millega nähakse ette riigi reguleeriva asutuse poolse funktsioonipõhise eraldamise tingimused ja menetlus.

Komisjon kiidab Euroopa Parlamendi muudatused heaks, kuna need on kooskõlas ettepaneku üldeesmärgi ja -iseloomuga.

Muudatuse 138 võttis komisjon vastu pärast Euroopa Parlamendi esimest lugemist esitatud muudetud ettepanekus, kuid toetas hiljem tasakaalustatud lahendusena Euroopa Parlamendi ja nõukogu kompromissteksti. Seepärast võib komisjon kõnealuse muudatuse vastu võtta, kuid annab endast parima antud küsimuses kompromissi saavutamiseks kaasseadusandjate vahel.

3.2. Muudetud ettepanek

Vastavalt EÜ asutamislepingu artikli 250 lõikele 2 muudab komisjon oma ettepanekut kooskõlas Euroopa Parlamendi 6. mail 2009 toimunud täiskogu istungil tehtud muudatustega.

[1] KOM(2008) 724 (lõplik).

[2] ELT C 103E, 5.5.2009, lk 1.

[3] KOM(2009) 78 (lõplik).

[4] Euroopa Parlamendi ja nõukogu direktiiv 2002/21/EÜ, 7. märts 2002, elektrooniliste sidevõrkude ja teenuste ühise reguleeriva raamistiku kohta (EÜT L 108, 24.4.2002).

[5] Euroopa Parlamendi ja nõukogu direktiiv 2002/20/EÜ, 7. märts 2002, elektrooniliste sidevõrkude ja teenustega seotud lubade andmise kohta (EÜT L 108, 24.4.2002).

[6] Euroopa Parlamendi ja nõukogu direktiiv 2002/19/EÜ, 7. märts 2002, elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta (EÜT L 108, 24.4.2002).